CELEX: 32017R1979
Language: fi
Date: 2017-10-31 00:00:00
Title: Komission asetus (EU) 2017/1979, annettu 31 päivänä lokakuuta 2017, ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä annetun Euroopan parlamentin ja neuvoston asetuksen (EY) N:o 854/2004 liitteen II muuttamisesta luokiteltujen tuotantoalueiden ulkopuolelta pyydettyjen piikkinahkaisten osalta (ETA:n kannalta merkityksellinen teksti. )

1.11.2017   
            
            
               FI
            
            
               Euroopan unionin virallinen lehti
            
            
               L 285/6
            
         KOMISSION ASETUS (EU) 2017/1979,
   annettu 31 päivänä lokakuuta 2017,
   ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä annetun Euroopan parlamentin ja neuvoston asetuksen (EY) N:o 854/2004 liitteen II muuttamisesta luokiteltujen tuotantoalueiden ulkopuolelta pyydettyjen piikkinahkaisten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 17 artiklan 1 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 854/2004 vahvistetaan ihmisravinnoksi tarkoitettujen eläinperäisten tuotteiden virallisen valvonnan järjestämistä koskevat erityissäännöt.
            
         
               (2)
            
            
               Asetuksessa (EY) N:o 854/2004 säädetään, että jäsenvaltioiden on varmistettava, että elävien simpukoiden, elävien piikkinahkaisten, elävien vaippaeläinten ja elävien merikotiloiden tuotannon ja markkinoille saattamisen virallinen valvonta suoritetaan mainitun asetuksen liitteessä II kuvatun mukaisesti. Kyseisen liitteen II luvussa vahvistetaan säännöt tuotantoalueiden luokittelemiseksi ja näiden alueiden valvomiseksi.
            
         
               (3)
            
            
               Asetuksen (EY) N:o 854/2004 liitteessä II olevassa II luvussa tuotantoalueet luokitellaan ulostekontaminaatiotason mukaisesti. Ravintonsa siivilöimällä ottavat eläimet kuten simpukat, voivat kerätä mikro-organismeja, jotka muodostavat kansanterveydellisen riskin. Tuotantoalueiden luokittelu perustuu tästä syystä siihen, esiintyykö alueella tiettyjä ulostekontaminaatioon liittyviä mikro-organismeja.
            
         
               (4)
            
            
               Piikkinahkaiset eivät yleensä ole ravintonsa siivilöimällä ottavia eläimiä. Näin ollen ulostekontaminaatioon liittyvä mikro-organismien kerääntymisriski on vähäinen. Ei ole myöskään julkaistu epidemiologisia tietoja, joiden perusteella asetuksen (EY) N:o 854/2004 liitteessä II olevassa II luvussa vahvistetut tuotantoalueiden luokitusta koskevat säännöt voitaisiin yhdistää kansanterveydellisiin riskeihin piikkinahkaisten osalta, jotka eivät ota ravintoaan siivilöimällä.
            
         
               (5)
            
            
               Siksi piikkinahkaiset olisi jätettävä asetuksen (EY) N:o 854/2004 liitteessä II olevassa II luvussa vahvistettujen, tuotantoalueiden luokitusta koskevien sääntöjen ulkopuolelle.
            
         
               (6)
            
            
               Asetuksen (EY) N:o 854/2004 liitteessä II olevassa III luvussa vahvistetaan virallinen valvonta, joka koskee luokiteltujen tuotantoalueiden ulkopuolelta pyydettyjä kampasimpukoita ja eläviä merikotiloita, jotka eivät ota ravintoaan siivilöimällä; piikkinahkaiset, jotka eivät ota ravintoaan siivilöimällä, olisi sisällytettävä tähän lukuun.
            
         
               (7)
            
            
               Sen vuoksi asetuksen (EY) N:o 854/2004 liitteessä II olevaa III lukua olisi muutettava.
            
         
               (8)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 854/2004 liitteessä II oleva III luku seuraavasti:
   
      ”III LUKU:   LUOKITELTUJEN TUOTANTOALUEIDEN ULKOPUOLELLA PYYDETTYJEN KAMPASIMPUKOIDEN, MERIKOTILOIDEN JA PIIKKINAHKAISTEN, JOTKA EIVÄT OTA RAVINTOAAN SIIVILÖIMÄLLÄ, VIRALLINEN VALVONTA
      Luokiteltujen tuotantoalueiden ulkopuolella pyydettyjen kampasimpukoiden, merikotiloiden ja piikkinahkaisten, jotka eivät ota ravintoaan siivilöimällä, virallinen valvonta on suoritettava kalahuutokaupoissa, lähettämöissä ja jalostuslaitoksissa.
      Virallisen valvonnan avulla on todennettava, täyttävätkö elävät simpukat asetuksen (EY) N:o 853/2004 liitteessä III olevan VII jakson V luvussa asetetut terveysvaatimukset ja saman asetuksen liitteessä III olevan VII jakson IX luvussa asetetut muut vaatimukset.”
   
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2019.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 31 päivänä lokakuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 139, 30.4.2004, s. 206.